Mobilizare de forțe în aceste zile pentru strângerea semnăturilor necesare pentru a promova inițiativa „Fără penali în funcții publice”. Caravana voluntarilor este în județul Bacău inclusiv astăzi, iar termenul limită pentru strângerea celor 20.000 de semnături necesare din județul nostru este 20 august.

„Până la acest moment, după estimările noastre am strâns în jur de 15.000 de semnături, dar mai sunt și alte liste de centralizat. După finalizarea procesului de strângere a semnăturilor, proiectul de lege intră în circuitul parlamentar. Dacă obține majoritatea voturilor se va organiza un referendum decizional, iar dacă răspunsul populației va fi pozitiv, se va modifica automat Constituția, în sensul în care persoanele care doresc să acceadă în funcții publice vor trebui să aibă un cazier curat”, a declarat Lucian Stanciu-Viziteu, deputat USR de Bacău. Reprezentanții USR sunt încrezători în reușita inițiativei, în primul rând datorită transparenței cu care s-a realizat. „Este primul proiect de acest tip care își dorește o moralizare a vieții politice”, a mai spus Viziteu.

Cum sună propunerea de modificare a Constituției

„Nu pot fi aleși în organele administrației publice locale, în Camera Deputaților, în Senat și în funcția de Președinte al României cetățenii condamnați definitiv la pedepse privative de libertatepentru infracțiuni săvârșite cu intenție, până la intervenirea unei situații care înlătură consecințele condamnării.”